Gepubliseer op 23 Februarie 2021
Helderberg Uitreik se COVID-19-Noodlenigingsfonds het sedert sy ontstaan in Maart 2020 meer as R600 000 uitbetaal aan individue, klein besighede, organisasies, sopkombuise, projekte en vennote wat kospakkies verskaf het.
Met die heropening van die ekonomie het die aard van nood sodanig verander dat dit nie meer binne die mandaat van hierdie korttermyn-noodlenigingsfonds geval het nie. Die fonds is dus nou amptelik gesluit.
Ons wil graag vir almal bedank wat 'n bydrae tot hierdie fonds gemaak het – dit het 'n reuse-verskil in die lewe van begunstigdes gemaak. Soos een van die ontvangers gesê het: "Dis wonderlik om in vandag se tye te weet dat daar werklik nog mense is wat omgee."
Aan die begin van 2021 het Helderberg Uitreik se Rampverligtingprojek sy fokus verskuif na die COVID Medies-projek, en het dit die verspreiding van omgeepakkies na hospitaalpersoneel in die Helderberg-kom gefasiliteer.
'n Spesiale woord van dank aan Suzette Lombaard van Barefoot Healing in die Strand wat 40 geskenkbewyse vir 'n massering geskenk het om verpleegpersoneel te bederf.